Geir H. Haarde fjármálaráðherra , Valgerður Sverrisdóttir viðskiptaráðherra , Ólafur Ólafsson og Peter Gatti , framkvæmdastjóri Hauck & Aufhäuser , við kaup á hlut í Búnaðarbankanum af ríkinu árið 2003 . Slíta á fjárfestingafélaginu Egla hf. , sem var stærsti kaupandinn þegar ríkið seldi 45,8% hlut í Búnaðarbankanum í janúar 2003 . Einar Páll Tamini og Stefán Árni Auðólfsson hafa verið skipaðir yfir slitanefnd félagsins samkvæmt ákvörðun hluthafa félagsins , fyrr á þessu ári . Skráðir hluthafar Eglu við einkavæðinguna voru félögin Ker hf. með 49,5% hlut , VÍS með 0,5% hlut og fremur lítt þekktur þýskur banki , Hauck & Aufhäuser , með 50% hlut . Þremur mánuðum eftir sölu ríkisins á hlut í Búnaðarbankanum , eða í apríl 2003 , var greint frá því að stjórnir Búnaðarbankans og Kaupþings hefðu tekið ákvörðun um að leggja fyrir hluthafa að bankarnir myndu sameinast sem gekk eftir í maí 2004 . Egla var stærsti hluthafi sameinaðs banka með tæplega 9,5% hlut . Lengi höfðu hins vegar verið uppi efasemdir um raunverulega aðkomu Hauck & Aufhäuser að viðskiptunum . Vilhjálmur Bjarnason hélt því fyrst fram árið 2005 að einhver innan S-hópsins eða hugsanlega Kaupþing hefði verið raunverulegur eigandi á hluta Hauck & Aufhäuser í Búnaðarbankanum . Forsvarsmenn Eglu neituðu því alla tíð . Leynisamningar um endanleg yfirráð Í maí árið 2016 greindi Tryggvi Gunnarsson , umboðsmaður Alþingis , frá því að honum hefðu borist í trúnaði nýjar upplýsingar um hver hlutur þýska bankans í söluferlinu var í raun . Í kjölfarið skipaði Alþingi rannsóknarnefnd sem fór yfir gögnin í samræmi við ráðleggingar Tryggva . Niðurstaða rannsóknarnefndarinnar , sem birt var árið 2017 , var að íslensk stjórnvöld og almenningur hefðu verið blekkt um hver raunveruleg aðkoma Hauck & Aufhäuser var að kaupunum . Aldrei hafi staðið til að Hauck & Aufhäuser væri raunverulegur fjárfestir í Búnaðarbankanum . Með leynisamningum hafi endanleg yfirráð , áhætta og ávinningur af viðskiptunum ekki verið í höndum bankans . Félagið Welling & Partners , skráð á Tortóla , hafi haft yfirráð yfir hlutunum , en það félag var sagt í eigu Kaupþings eða dótturfélagsins Kaupthing Bank Luxembourg . Þá lánaði Kaupþing Welling & Partners fyrir kaupverðinu á hlutunum í Búnaðarbankanum . Hauck & Aufhäuser hafi fengið eina milljón evra í þóknun fyrir sinn þátt í viðskiptunum . Hagnaðurinn runnið til Tortóla Hlutirnir sem Hauck & Aufhäuser var skráð fyrir voru seldir í tveimur áföngum á árunum 2004 og 2005 og nam hagnaður af viðskiptunum minnst 102 milljónum dollara samkvæmt skýrslu rannsóknarnefndarinnar . Söluhagnaðurinn rann til Welling & Partners á Tortóla . Þaðan fór hagnaðurinn ekki til Kaupþings þó að félagið bæri áhættuna af þróun hlutabréfaverðs í Búnaðarbankanum samkvæmt baksamningum heldur til félaganna Marine Choice Limited og Dekhill Advisors , sem einnig voru skráð á Tortóla . Samkvæmt skýrslunni var Marine Choice Limited í eigu Ólafs Ólafssonar en rannsóknarnefndin sagðist ekki hafa upplýsingar um hver ætti Dekhill Advisors . Í bókinni Kaupthinking sem Þórður Snær Júlíusson , ritstjóri Kjarnans , gaf út á síðasta ári var fullyrt að embætti skattrannsóknarstjóra teldi Bakkavarabræður , Lýð og Ágúst Guðmundssyni , raunverulega eigendur Dekhill Advisors . Gengið til nauðasamninga 2009 Í bankahruninu var Egla nær alfarið í eigu Ólafs Ólafssonar í gegnum félagið Kjalar . Egla átti 9,88% hlut í Kaupþingi , 39,7% í hlut í Alfesca , áður Sambandi íslenskra fiskframleiðenda ásamt hlut í Exista . Í bankahruninu urðu hlutirnir í Kaupþingi og Exista verðlausir . Eignarhlutinn í Alfresca var færður inn í nýtt félag og var áfram í eigu Ólafs . Í apríl 2009 óskaði stjórn Eglu eftir nauðasamningum við lánardrottna sem voru samþykktir í lok júní 2009 . Í kjölfarið urðu kröfuhafar Eglu hluthafar í félaginu . Samkvæmt nauðasamningsfrumvarp félagsins var ráðgert að kröfuhafar fengju 15% upp í skuldir . Nauðasamningskröfurnar voru gerðar upp á árinu 2011 . Lítil sem engin starfsemi hefur verið í Eglu síðustu ár og nú er komið að því að slíta félaginu . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .